मेलानिया ट्रम्प

**मेलानिया क्नास ट्रम्प** (जन्म नाम: **मेलानिया क्नाभ्स**; अप्रिल २६, १९७०) एक स्लोभेनियाली र अमेरिकी पूर्व मोडल हुन् जसले सन् २०२५ देखि संयुक्त राज्य अमेरिकाको प्रथम महिलाको रूपमा सेवा गरिरहेकी छिन्। उनले यसअघि सन् २०१७ देखि २०२१ सम्म संयुक्त राज्य अमेरिकाका ४५औँ र ४७औँ राष्ट्रपति डोनाल्ड ट्रम्पकी श्रीमतीको रूपमा सोही भूमिका निर्वाह गरेकी थिइन्। उनी प्रथम महिला बन्ने पहिलो पहिलो गैर-मूल अङ्ग्रेजी भाषी हुन्। उनी लुइसा एडम्सपछि दोस्रो विदेशमा जन्मिएकी प्रथम महिला, ज्याकलिन केनेडीपछि दोस्रो रोमन क्याथोलिक प्रथम महिला र फ्रान्सेस क्लिभल्यान्डपछि गैर-निरन्तर रूपमा यो पद सम्हाल्ने दोस्रो महिला हुन्।

मेलानिया क्नाभ्सको जन्म युगोस्लाभियामा भएको थियो जहाँ उनले आफ्नो शिक्षा हासिल गर्दै १६ वर्षको उमेरमा फेसन मोडलको रूपमा काम गर्न थालेकी थिइन्। उनले आफ्नो नामको हिज्जे बदलेर **मेलानिया क्नास** बनाइन् र मोडलिङ कार्यको खोजीमा पेरिस र मिलानको यात्रा गरेकी थिइन्। पछि उनको भुट पाओलो जाम्पोलीसँग भएको थियो जसले उनलाई काममा नियुक्त गरेर सन् १९९६ मा संयुक्त राज्य अमेरिकामा उनको आप्रवासनको लागि प्रायोजन गरेका थिए। उनले म्यानह्याटनमा मोडलको रूपमा काम गरेकी थिइन् जहाँ सन् १९९८ मा जाम्पोलीले परिचय गराएपछि उनले डोनाल्ड ट्रम्पसँग सम्बन्ध राख्न सुरु गरेकी थिइन्। उनीहरूले २००५ मा विवाह गरे र अर्को वर्ष उनीहरूको छोरा ब्यारोन ट्रम्पको जन्म भएको थियो। उनले २००९ मा 'मेलानिया' नामको आफ्नै गहना ब्रान्ड सुरु गरेकी थिइन्।

२०१६ को राष्ट्रपतीय निर्वाचनमा आफ्ना श्रीमानलाई राष्ट्रपतिको उम्मेदवार बन्न प्रोत्साहन गरेपछि, मेलानिया ट्रम्पले चुनावी अभियानका क्रममा विरलै मात्र सार्वजनिक उपस्थिति जनाउँदै यसको सट्टा डोनाल्डलाई रणनीतिमा सहयोग गरेकी थिइन्। अभियानका क्रममा उनका मोडलिङका समयका केही तस्वीरहरू पुनः प्रकाशित भएपछि उनले व्यापक सञ्चारमाध्यमको ध्यानाकर्षण गरेकी थिइन्। त्यस्तै, सन् २०१६ रिपब्लिकन राष्ट्रिय महाधिवेशनमा उनले दिएको भाषण मिसेल ओबामाको अघिल्लो भाषणसँग मिलेको र चोरी गरिएको पाइएपछि उनी पुनः चर्चामा आएकी थिइन्। निर्वाचनको एक महिना अगाडि, 'एक्सेस हलिउड' टेप सार्वजनिक भएर उनको अभियान विवादमा परेपछि मेलानियाले आफ्ना श्रीमानको बचाउ गरेकी थिइन्।

प्रथम महिलाको रूपमा आफ्नो कार्यकालको सुरुवाती महिनाहरूमा, ट्रम्प छोरा ब्यारोनको विद्यालय शिक्षा पूरा गर्न र आफ्नो विवाहपूर्वको सम्झौतालाई पुनरावलोकन गर्न म्यानह्याटनमै बसेकी थिइन्। ह्वाइट हाउस सरेपछि पनि उनले न्यूनतम आधिकारिक गतिविधिहरू मात्र गरेर अघिल्ला प्रथम महिलाहरूको तुलनामा कम कार्यक्रमहरू आयोजना गरेकी थिइन्। सन् २०१८ मा ट्रम्पले धेरै चुनौतीहरूको सामना गर्नुपरेको थियो जसमा उनका श्रीमानले गरेका विवाहेत्तर सम्बन्धका आरोपहरू, मिर्गौला रोगको शल्यक्रिया र अफ्रिका भ्रमणका क्रममा उनको पहिरन र व्यक्तिगत आचरणमाथि गरिएको सूक्ष्म निगरानी समावेश थिए। प्रथम महिलाको रूपमा, ट्रम्पले बालबालिकाका समस्याहरूलाई प्राथमिकता दिएकी थिइन्। उनले बालबालिकाको कल्याण प्रवर्द्धन गर्न 'बि बेस्ट' अभियान सुरु गरेर धेरै बाल अस्पतालहरूको भ्रमण गरेकी थिइन्। उनी आफ्ना श्रीमानका निकट सल्लाहकार पनि थिइन्। ट्रम्प प्रशासनको परिवार बिछोड नीति अन्त्य गर्न र फलफूलको स्वाद भएका विद्युतीय चुरोटका आधारभूत तत्त्वहरूलाई प्रतिबन्ध लगाउने निर्णयमा उनको प्रभाव रहेको थियो। आफ्नो पहिलो कार्यकालको अन्तिम महिनाहरूमा, ट्रम्पले सन् २०२० को राष्ट्रपतीय निर्वाचनमा धाँधली भएको आफ्ना श्रीमानको झूटो दाबीलाई समर्थन गरेकी थिइन्। सन् २०२१ मा ह्वाइट हाउस छोडेपछि र सन् २०२५ मा पुनः प्रथम महिलाको भूमिका सम्हाल्नु अघिसम्म उनी प्रायः सार्वजनिक दृष्टिबाट टाढै रहेकी थिइन्।

## सन्दर्भ सामग्रीहरू 
श्रेणी:सन् १९७० मा जन्म
श्रेणी:जीवित मानिसहरू
श्रेणी:अमेरिकी महिला मोडलहरू
श्रेणी:ट्रम्प परिवार